《沁园春·一粒金丹》
宋代·衣白山人

一粒金丹，大如黍米，定中降胎。运阴阳根本，东龙西虎，结凝金运，择地深栽。九载无亏，三田功满，卦气周圆炉鼎开。偷元化，用自然宗祖，全在灵台。真才。休恋尘埃。况颖悟明堂婴未孩。幸淮滨相遇，灵丹付了，亲留玄旨，期进仙阶。此去何时，运云高会，更上烟霞岐路哉。人间世，任王侯贵显，同委蒿莱。